## Pravilnik o mjerama za suzbijanje i iskorjenjivanje bruceloze goveda, ovaca, koza i svinja

### NN 69/1991 (20.12.1991.), Pravilnik o mjerama za suzbijanje i iskorjenjivanje bruceloze goveda, ovaca, koza i svinja

# MINISTARSTVO POLJOPRIVREDE, ŠUMARSTVA I VODOPRIVREDE

Na temelju članka 28. stavke 5. Zakona o zdravstvenoj zaštiti životinja
i veterinarskoj djelatnosti ("Narodne novine", br. 52/91), ministar
poljoprivrede, šumarstva i vodoprivrede donosi

## PRAVILNIK

### o mjerama za suzbijanje i iskorjenjivanje bruceloze goveda, ovaca, koza i svinja

Članak 1.

Ovim se pravilnikom propisuju mjere za suzbijanje i iskorjenjivanje
bruceloze goveda, ovaca, koza i svinja.

Članak 2.

Oboljelima od bruceloze smatraju se goveda, ovce, koze i svinje kod
kojih se uzročnici bruceloze (Brucella abortus, Brucella ovis, Brucella
melitensis i Brucella suis) izoliraju iz sekreta, ekskreta, krvi, organa
ili pobačenih fetusa.

Oboljelima od bruceloze smatraju se goveda ako se serološkim ispitivanjem,
metodom spore aglutinacije, utvrdi da 1 ml seruma krvi sadrži 100 ili više
internacionalnih jedinica aglutinina, a reakcijom vezivanja komplementa
dobije pozitivan rezultat.

Oboljelima od bruceloze smatraju se svinje ako 1 ml njihova krvnog seruma
sadrži 100 ili više internacionalnih jedinica aglutinina, a i svinje koje
potjeću iz brucelozom zaraženog stada kod kojih se u 1 ml krvnog seruma
utvrdi više od 50 internacionalnih jedinica aglutinina i dobije pozitivan
rezultat reakcije vezivanja komplementa.

Oboljelima od bruceloze smatraju se ovce i koze kod kojih se u 1 ml
krvnog seruma utvrdi 50 ili više internacionalnih jedinica aglutinina,
s tim da je spora aglutinacija izvedena u 5% otopini NaCl i da je reakcijom
vezivanja komplementa dobiven pozitivan rezultat.

Oboljelima od Brucelle ovis smatraju se ovce koje su dale pozitivnu
reakciju vezivanjem komplementa

Kod uzgoja i stada goveda, ovaca, koza i svinja, uz navedene rezultate
seroloških ispitivanja, na brucelozu moraju ukazivati i anamnestički, epizootiološki
i klinički otpaci.

Članak 3.

Sumnjivim na brucelozu smatraju se goveda kod kojih se serološkim ispitivanjem
krvi, metodom spore aglutinacije, utvrdi da 1 ml seruma sadrži od 30 do
100 internacionalnih jedinica aglutinina odnosno metodom brze aglutinacije
utvrdi pozitivna reakcija.

Sumnjivim na brucelozu smatraju se ovce, koze i svinje kod kojih se
serološkim ispitivanjem, metodom spore aglutinacije, utvrdi da 1 ml seruma
sadrži od 20 do 50 internacionalnih jedinica aglutinina odnosno metodom
brze aglutinacije utvrdi pozitivna reakcija.

Krv svih životinja kod kojih je laboratorijskim ispitivanjem dobivena
sumnjiva reakcija na brucelozu, a i krv životinja kod kojih je dobiven
pozitivan rezultat metodom spore ili brze aglutinacije koji nije potvrđen
metodom reakcije vezivanja komplementa, mora se u roku od dva mjeseca najmanje
dva puta pregledati, usporedo metodom spore aglutinacije i metodom reakcije
vezivanja komplementa.

U dvorištima u kojima je utvrdena pozitivna ili sumnjiva reakcija na
brucelozu, metodom spore aglutinacije ili metodom brze aglutinacije, obvezan
je pregled ukupnog broja životinja u tom dvorištu najmanje dva puta u roku
od dva mjeseca nakon utvrđivanja pozitivne ili sumnjive reakcije.

Ako se ponovnim ispitivanjem krvi životinja sumnjivih na brucelozu utvrdi
isti ili niži sadržaj aglutinina, a metoda vezivanja komplementa dade negativan
rezultat, životinje i stada iz kojih potječu, smatrat će se nezaraženima.

Ako se ponovnim ispitivanjem krvi životinja sumnjivih na brucelozu utvrdi
veći sadržaj aglutinina pri sporoj aglutinaciji i reakcija vezivanja komplementa
dade pozitivan rezultat, životinje će se smatrati oboljelima od bruceloze.

Rezultati pretrage krvi ovaca, koza i svinja na brucelozu ne odnose
se samo na pojedine životinje nego i na čitavo stado.

U uzgojima goveda u kojima je utvrdena bruceloza, obvezan je pregled
najmanje tri puta u roku tri mjeseca.

Članak 4.

Dijagnostičkom ispitivanju krvi metodom spore aglutinacije podliježu
najmanje jedanput godišnje rasplodna goveda i rasplodne svinje u svim oblicima
organizirane stočarske proizvodnje (farme) i rasplodna goveda i svinje
u privatnom vlasništvu ako su namijenjeni za reprodukciju.

Dijagnostičkom ispitivanju krvi na brucelozu podliježu životinje za
obnovu, proširenje i stvaranje novih uzgoja iz vlastitog rasploda, ili
nabavljene iz drugih uzgoja, a prije uvođenja u uzgoj odnosno korištenja
za rasplod.

Dijagnostičko ispitivanje postojećih uzgoja rasplodnih ovaca i koza
navedenom metodom obavlja se ovisno o epizootiološkoj situaciji. dok se
muški rasplodnjaci moraju pretražiti dva puta godišnje, prvi put pred sezonu
pripusta.

Članak 5.

Dijagnostičko ispitivanje goveda, ovaca, koza i svinja obavezno je:

1. kod pobačaja i nakon proteka 15 dana od pobačaja;

2. ako se kod životinje utvrde klinički znaci bruceloze;

3. ako se pri klanju ili patološko-anatomskom pregledu ustanove promjene
za brucelozu;

4. ako se kod ljudi koji su bili u kontaktu sa životinjama ili produktima
od životinja, utvrdi bruceloza.

Članak 6.

Dijagnostičko ispitivanje na brucelozu obavlja se u Hrvatskom veterinarskom
zavodu.

Članak 7.

U dvorištu i objektu u kojem je utvrđena sumnja na brucelozu goveda,
ovaca, koza ili svinja, naredit će se izdvajanje sumnjivih životinja i
dvokratni pregled njihove krvi u roku od dva mjeseca.

Članak 8.

U dvorištu i objektu u kojima je tvrdena bruceloza goveda, ovaca, koza
ili svinja, naredit će se ove mjere:

1. zabrana kretanja oboljelih životinja i zaraženih stada izvan zaraženog
objekta i zaraženog dvorišta:

2. eutanazija zaraženih stada ovaca i koza;

3. prisilno klanje zaraženih goveda;

4. kastracija svinja zaraženih uzgoja:

5. neškodljivo uklanjanje pobačenih fetusa, lohija i placenti;

6. neškodljivo uklanjanje strvina eutanaziranih životinja;

7. dijagnostičko ispitivanje na brucelozu svih životinja koje se mogu
zaraziti brucelozom u tom dvorištu:

8. dijagnostičko ispitivanje svih goveda, priplodnih svinja, ovaca i
koza u zaraženom mjestu;

9. zabrana upotrebe mlijeka i mlječnih proizvoda iz zaraženih stada
ovaca i koza;

10. ograničenje korištenja za rasplod životinja iz zaraženog dvorišta,
osim umjetnim osjemenjivanjem;

11. dezinfekcija zaraženog objekta i zaraženog dvorišta i obvezno odstranjivanje
prostirke, gornjih slojeva zemlje i njihovo zakopavanje;

12. pakiranje i odlaganje stajskog gnoja (stajnjaka) iz zaraženih objekata.

Članak 9.

Smatra se da je bruceloza goveda prestala u zaraženoni uzgoju ili stadu,
ako je nakon trokratnog pregleda u razmaku od tri mjeseca dobiven negativan
rezultat i ako su u zaraženom dvorištu i objektu provedene sve naredene
mjere, uz uvjet da je treći pregled obavljen najkasnije 15 dana nakon posljednjeg
telenja.

Članak 10.

Smatra se da je bruceloza ovaca, koza i svinja prestala u zaraženom
dvorištu ako su izvršene sve navedene veterinarsko-sanitarne mjere, ako
su dva serološka pregleda krvi obavljena kod svih životinja koje mogu oboljeti
od bruceloze u tom dvorištu, u razmaku od mjesec dana dala negativan rezultat
i ako je od posljednjeg pregleda prošlo najmanje 60 dana.

Članak 11.

O provodenju mjera propisanih ovim pravilnikom dostavlja se izvješće
Ministarstvu poljoprivrede, šumarstva i vodoprivrede - Upravi za veterinarstvo,
koje sadrži: naziv općine, mjesto, ime ili naziv držaoca životinja, vrste
životinja koje su podvrgnute dijagnostičkom ispitivanju s oznakom životinja,
rezultate dijagnostičkog ispitivanja i vrstu dezinfekcijskog sredstva koje
je upotrijebljeno u zaraženom objektu i dvorištu.

Članak 12.

Na dan stupanja na snagu ovog pravilnika prestaje važiti Pravilnik o
mjerama za suzbijanje i iskorjenjivanje bruceloze goveda, ovaca, koza i
svinja ("Službeni list SFRJ", broj 34/89. i "Narodne novine",
broj 52/91.).

Članak 13.

Ovaj pravilnik stupa na snagu osmog dana od dana objave u "Narodnim
novinama".

Klasa: 322-01/91-01/464

Urbroj: 525-01 /91-1

Zagreb. 5. prosinca 1991.

Ministar poljoprivrede, šumarstva i vodoprivrede

**Ivan Tarnaj; dipl. ing., v. r.**

Pravilnik, NN 69/1991-1804
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)